Bedľa červenejúca

**Bedľa červenejúca** (staršie: **bedľa červenajúca**, **bedľa červenkastá**;  [do roku 2017 písané aj: *rachodes*], do roku 2002: *Macrolepiota rhacodes* [alebo *rachodes*], ďalšie lat. synonymá pozri nižšie) je huba z rodu bedľa (*Chlorophyllum*) z čeľade pečiarkovité.

## Vedecké názvy
Nasledujú latinské názvy bedle červenejúcej v užšom zmysle (o vymedzení bedle červenejúcej v užšom zmysle pozri nižšie kapitolu Rozsah druhu):
* *Agaricus procerus* Sowerby 1777 [non Scop. 1772]
* *Agaricus procerus* ([var.] *rachodes* et [var.] *subtomentosus*) Rabenh. 1844 / *Agaricus procerus* (var. *rhacodes* et var. *subtomentosus*) (Rabenh. 1844) auct. 
* *Agaricus procerus* [var.] *tepidarius* Weinm. 1836 [Podľa niektorých názorov je tento taxón synonymum druhu *Macrolepiota venenata*.]
* *Agaricus rachodes* Vittad. 1835 / *Agaricus rhacodes* (Vittad. 1835) auct. [Je sporné, či Vittad. 1835 týmto názvom mal naozaj na mysli bedľu červenejúcu v užšom zmysle.]
* *Agaricus rachodes* var. *candidus* Bagl. 1886 
* *Agaricus subtomentosus* Kromb. 1836
* *Agaricus tepidarius* Weinm. 1824 [non G.H. Otth. 1857] [Podľa niektorých názorov je tento taxón synonymum druhu *Macrolepiota venenata*.]
* *Chlorophyllum rachodes* Vellinga 2002 / *Chlorophyllum rhacodes* (Vellinga 2002) auct.
* *Hypophyllum columella* Paul. 1808-1835
* *Lepiota procera* var. *rachodes* Massee 1893 / *Lepiota procera* var. *rhacodes* (Massee 1893) auct.
* *Lepiota rachodes* (var. *rachodes*/subsp. *rachodes*/ f. *rachodes*) Quél. 1872 / *Lepiota rhacodes* (Quél. 1872) auct.
* *Lepiota racodes* [sic!] Helen Smith 1954
* *Lepiota rachodes* f. *riograndensis* Rick 1939
* *Lepiota subprocera* Saut. 1876
* *Lepiotophyllum rachodes* (var. *rachodes*) Locq. 1942 / *Lepiotophyllum rhacodes* (var. *rhacodes*) (Locq. 1942) auct.
* *Leucocoprinus rachodes* Pat. 1900 / *Leucoprinus rhacodes* (Pat. 1900) auct.
* *Macrolepiota rachodes* (var. *rachodes*) Singer 1951 / *Macrolepiota rhacodes* (Singer 1951) auct.
* *Macrolepiota rachodes* f. *rachodes* auct. / *Macrolepiota rhacodes* f. *rhacodes* auct.
* *Macrolepiota rachodes* var. *bohemica* auct./ *Macrolepiota rhacodes* var. *bohemica* auct. [Týmto názvom sa častejšie označuje bedľa záhradná - pozri nižšie.]
* *Mastocephalus rhacodes* Kuntze 1891/ *Mastocephalus rachodes* (Kuntze 1891) auct.
Dlhé roky panoval spor, či sa má v názve tohto taxónu zachovať pôvodné písanie *rachodes* (porov. vyššie Vittad. 1835), alebo či sa má toto slovo upraviť na (podľa niektorých názorov jazykovo správnejší) tvar *rhacodes*. V roku 2017 bolo nakoniec oficiálne rozhodnuté, že sa musí písať *rhacodes*, a tento konkrétny prípad bolo dokonca prevzatý ako jeden z príkladov úpravy pravopisu názvu druhu do Medzinárodného kódu nomenklatúry rias, húb a ratlín z roku 2018.

## Rozsah druhu
Staršie sa do bedle červenejúcej popri jej dnešnom rozsahu obyčajne zahŕňali aj viaceré dnes samostatné druhy. Staršie sa teda celkovo bedľa červenejúca (t. j. bedľa červenejúca v širšom zmysle - *Chlorophyllum rhacodes* v širšom zmysle; do roku 2002: *Macrolepiota rhacodes* v širšom zmysle; tradične *Lepiota rhacodes* v širšom zmysle) často skladala z týchto taxónov:
* bedľa červenejúca v užšom zmysle (*Chlorophyllum rhacodes* v užšom zmysle; do roku 2002: *Macrolepiota rhacodes* v užšom zmysle; tradične: *Lepiota rhacodes* v užšom zmysle) - Toto je bedľa červenejúca v ponímaní väčšiny súčasných textov. V rámci bedle červenejúcej v širšom zmysle sa obyčajne zaraďovala ako varieta *Macrolepiota rhacodes* var. *rhacodes*. Bedľa červenejúca v užšom zmysle je jedlá, ale u niektorých ľudí môže spôsobovať vážne alergické reakcie.
* bedľa Olivierova (*Chlorophyllum olivieri*; do roku 2002: *Macrolepiota olivieri*; tradične: *Lepiota olivieri*) - V rámci bedle červenejúcej v širšom zmysle sa obyčajne zaraďovala ako varieta *Macrolepiota rhacodes* var. *olivieri* či ako forma *Macrolepiota rhacodes* f. *olivieri*. V niektorých dnešných systémoch sa naďalej považuje za súčasť bedle červenejúcej (to v dnešných systémoch znamená: súčasť bedle červenejúcej v užšom zmysle). Bedľa Olivierova je jedlá, ale u niektorých ľudí môže spôsobovať vážne alergické reakcie.
* bedľa česká (*Chlorophyllum bohemicum*; do roku 2002: *Macrolepiota bohemica*; tradične: *Lepiota bohemica*) - V rámci bedle červenejúcej v širšom zmysle sa obyčajne zaraďovala ako varieta bedľa červenejúca česká (*Macrolepiota rachodes* var. *bohemica*). Bedľa česká sa často považuje za synonymum bedle záhradnej (resp. staršie sa niekedy bedľa záhradná považovala za synonymum bedle českej), i keď niektorí autori ju považujú za synonymum bedle červenejúcej v užšom zmysle alebo bedle Olivierovej. Bedľa česká je (mierne) jedovatá, resp. podľa iných názorov je jedlá, ale u niektorých ľudí môže spôsobovať vážne alergické reakcie.
* bedľa záhradná (*Chlorophyllum brunneum*/*Chlorophyllum hortensis*; do roku 2002: *Macrolepiota brunnea*/*Macrolepiota hortensis*; tradične: *Lepiota brunnea*) - V rámci bedle červenejúcej v širšom zmysle sa obyčajne zaraďovala ako varieta bedľa červenejúca záhradná (*Macrolepiota rachodes* var. *brunnea*/*Macrolepiota rachodes* var. *hortensis*). Ojedinele (Marhold 1998) sa (spolu s bedľou českou) považuje za synonymum bedle Olivierovej. Bedľa záhradná je (mierne) jedovatá, resp. podľa iných názorov je jedlá, ale u niektorých ľudí môže spôsobovať vážne alergické reakcie. Treba upozorniť, že tento taxón nie je zhodný s podobne pomenovaným druhom *[[Chlorophyllum hortense]]* (staršie: *Leucoagaricus hortensis*, *Lepiota hortensis*).
* bedľa jedovatá (*Macrolepiota venenata*/*Chlorophyllum venenatum*; tradične *Lepiota venenata*) - V rámci bedle červenejúcej v širšom zmysle sa obyčajne zaraďovala ako varieta bedľa červenejúca jedovatá (*Macrolepiota rachodes var. venenata*). Dnes sa bedľa jedovatá niekedy považuje za synonymum bedle záhradnej. Bedľa jedovatá je jednoznačne jedovatá. Treba upozorniť, že slovenským názvom bedľa jedovatá sa staršie označoval druh bedlička jedovatá (*Lepiota halveola*). 

Dávnejšie sa do bedle červenajúcej niekedy navyše zahŕňal aj dnes samostatný druh bedlica hustošupinatá/bedľa hustošupinatá (*Leucoagaricus nympharum*/*Leucoprinus nympharum*/*Macrolepiota puellaris*).

Pre úplnosť treba dodať, že niektorí autori označujú názvom *Chlorophyllum rhacodes* (alebo *Macrolepiota rhacodes*) špeciálne len to, čo je hore označené ako bedľa Olivierova a iní autori len to, čo je hore označené ako bedľa záhradná.

Nasledujúci text článku sa zaoberá len bedľou červenejúcou v užšom zmysle, t. j. prvou odrážkou vyššie uvedeného zoznamu.

Zdroje tejto kapitoly:

## Výskyt
Rastie od konca júna do polovice novembra. Vyskytuje sa v listnatých aj ihličnatých lesoch v nížinách, pohoriach, pahorkatinách i horách (nie vo vysokohorskom stupni), a to hojne.

## Opis
Šírka klobúka je 60 - 120/180 mm. Na vrchnej strane klobúka sú šupiny a medzi nimi plôšky bez šupín. Šupiny sú väčšinou usporiadené pravidelne v koncentrických radoch, sú červenkastohnedé až sivohnedé, plôšky medzi nimi sú väčšinou biele či krémové. Lupene sú pripojené na kolár, spočiatku sú biele, neskôr aj s červenkastým nádychom; po otlačení hnednú. 

Hlúbik má rozmery 80 - 150/200 x 10 - 30 mm, jeho báza je neodsadená; jeho hladká, holá pokožka je za mladi belavá (po otlačené červenie), ale na starobu stmavne na hnedočervenkasto. 

Dužina je biela, na reze trochu červenie. Jej vôňa je jemná a neutrálna.

### Podobné druhy
Od podobnej bedle Olivierovej sa odlišuje šupinami - u bedle červenejúcej boli opísané vyššie; u bedle Olivierovej je menší rozdiel medzi farbou šupín a okolitých plôšiek, šupiny môžu mať aj olivový nádych a sú usporiadané viac-menej lúčovito. 

Od podobnej bedle záhradnej sa dá bezpečne odlíšiť tvarom cheilocystíd - u bedle červenejúcej sú kyjovité, u  bedle záhradnej sú guľaté a so stopkou. Často (ale nie vždy) sa dá od bedle záhradnej odlíšiť aj šupinami na vrchnej strane klobúka - u bedle červenejúcej sú skôr pravidelne rozmiestnené a vyvýšené, u bedle záhradnej sú skôr usporiadené nepravidelne a sú nevyvýšené. A často sa dá odlíšiť aj bázou hlúbika - u bedle červenejúcej je neodsadená, z bedle záhradnej je odsadená.

## Jedlosť
V minulosti sa bedľa červenejúca v literatúre mylne uvádzala ako jedlá bezproblémová huba. Skutočnosť je taká, že hoci v nej neboli objavené žiadne toxické látky, u niektorých ľudí vyvoláva alergické reakcie, ktoré majú často príznaky pravých otráv (žalúdočné problémy, opuchliny, problémy s dýchaním, sčervenanie pokožky, vyrážky). Kožné prejavy možno pozorovať najmä u ľudí, ktorí túto bedľu konzumujú spolu s alkoholom. Niekedy sa problémy s touto hubou mylne pripisujú tomu, že dotyčný v skutočnosti skonzumoval podobný druh bedľa záhradná (resp. česká; porov. vyššie), čo je problematickejšia (možno jedovatá) bedľa, ktorá sa vyskytuje väčšinou mimo lesa, alebo sa mylne pripisujú tomu, že konzumovaný jedinec bedle červenejúcej rástol (podobne ako bedľa záhradná) mimo lesa, napríklad na mieste starej skládky, ktorá hubu kontaminovala. V skutočnosti však zdravotné problémy u niektorých ľudí spôsobujú aj bedle červenejúce pochádzajúce z normálneho čistého lesa. Každopádne platí, že keďže menej problematická bedľa červenejúca rastie v lese (alebo na okraji lesa) a problematickejšia (možno jedovatá) bedľa záhradná mimo lesa (v záhradách, parkoch) a tieto druhy sa dajú ľahko zameniť, odporúča sa vôbec nekonzumovať to, čo daný hubár subjektívne považuje za bedľu červenejúcu, pokiaľ to našiel rásť mimo lesa.

## Galéria

File:Knolparasolzwammen. 09-11-2023. (d.j.b).jpg|mladé jedince
File:Macrolepiota rhacodes JPG3.jpg|pohľad zhora


## Zdroje

Kategória:Pečiarkovité